b'\n_START_ARTICLE_\nFran\xc3\xa7ois Luxembourg\n_START_PARAGRAPH_\nFran\xc3\xa7ois Luxembourg (oik. Fran\xc3\xa7ois Henri de Montmorency-Bouteville, Piney-Luxemburgin herttua (8. tammikuuta 1628 Pariisi \xe2\x80\x93 4. tammikuuta 1695 Versailles) oli ranskalainen sotilas ja Ranskan marsalkka vuodesta 1675. H\xc3\xa4n komensi Ranskan Alankomaissa operoivaa armeijaa vuosina 1677\xe2\x80\x9378 ja 1690\xe2\x80\x9395. H\xc3\xa4n oli komentajana k\xc3\xa4rsiv\xc3\xa4llinen, mutta nopea havaitsemaan pienetkin mahdollisuudet ja tarttumaan niihin. H\xc3\xa4n oli Ranskan kyvykk\xc3\xa4in kenraali yhdeks\xc3\xa4nvuotisen sodan aikana ja Ranskan marsalkka Louis II Cond\xc3\xa9n serkku.\n_START_SECTION_\nRanskan-Hollannin sota\n_START_PARAGRAPH_\nLuxembourg komensi Ranskan-Hollannin sodan aluksi Ranskan puolella olleiden M\xc3\xbcnsterin piispan ja K\xc3\xb6lnin vaaliruhtinaan yhdistynytt\xc3\xa4 armeijaa, vaikka korvasikin tilap\xc3\xa4isesti Cond\xc3\xa9n Ranskan armeijan Alankomaissa taistelleen puoliskon johdossa vuonna 1672. Luxembourg korvasi kaatuneen Henri Turennen Reinin armeijan komentajana 1676, mutta oli altavastaajana liian pienell\xc3\xa4 armeijallaan. Vuonna 1677 h\xc3\xa4n johti Pohjois-Ranskassa Casselin taistelussa Ranskan armeijan vasenta siipe\xc3\xa4, joka torjui hollantilaisten hy\xc3\xb6kk\xc3\xa4yksen. H\xc3\xa4nen johtamansa armeija operoi Espanjan Alankomaissa 1678 piiritt\xc3\xa4en Monsin ja painostaen siten hollantilaisia rauhaan. H\xc3\xa4n johti ranskalaisia Saint-Denisin taistelussa, joka k\xc3\xa4ytiin 14. elokuuta Monsin l\xc3\xa4hell\xc3\xa4, 4 p\xc3\xa4iv\xc3\xa4\xc3\xa4 rauhansopimuksen solmimisen j\xc3\xa4lkeen.\n_START_SECTION_\nYhdeks\xc3\xa4nvuotinen sota\n_START_PARAGRAPH_\nLuxembourg voitti Ranskan vastaisen liittokunnan armeijan Fleurusin taistelussa 1. hein\xc3\xa4kuuta 1690 ly\xc3\xb6m\xc3\xa4ll\xc3\xa4 vastapuolen oikean siiven hollantilaisen ratsuv\xc3\xa4en. H\xc3\xa4n piiritti ja valtasi Monsin 15. maaliskuuta \xe2\x80\x93 10. huhtikuuta 1691. H\xc3\xa4n k\xc3\xa4vi Steenkirkin taistelun 3. elokuuta 1692 Ranskan p\xc3\xa4\xc3\xa4vastustajan, Alankomaiden k\xc3\xa4skynhaltija ja Englannin kuningas Vilhelm III Oranialaisen kanssa, ja vaikka hollantilaiset yll\xc3\xa4ttiv\xc3\xa4t ranskalaiset, taistelun tulokseksi j\xc3\xa4i ratkaisematon. Luxembourg kohtasi Vilhelmin uudestaan Landenin taistelussa 29. hein\xc3\xa4kuuta 1693 ja voitti hollantilaisset murtamalla heid\xc3\xa4n linnoitetut asemansa kolonnataktiikkaa enteilev\xc3\xa4ll\xc3\xa4 hy\xc3\xb6kk\xc3\xa4yksell\xc3\xa4._NEWLINE_Luxembourg sairastui palatessaan Versaillesiin talveksi 1694\xe2\x80\x9395 ja kuoli 4. tammikuuta 1695. H\xc3\xa4nt\xc3\xa4 seurasi Fran\xc3\xa7ois Villeroi Ranskan Alankomaissa operoivan armeijan komentajana.'